এসএনসি লাভালিনের কর্মকর্তাদের সাক্ষাৎ প্রসঙ্গে বলেন, আমার বিরুদ্ধে আরেকটি অভিযোগ ছিল আমি মন্ত্রী থাকাকালীন এস.এন.সি-লাভালিন কর্মকর্তাদের সাথে সাক্ষাৎ করেছি। এটা সত্য, সাবেক প্রতিমন্ত্রী জনাব আবুল হাসান চৌধুরীর অনুরোধে এবং তাঁর উপস্থিতিতে আমার সরকারি অফিস কক্ষে এস.এন.সি-লাভালিনের প্রতিনিধির সাথে আমার সৌজন্য সাক্ষাৎ হয়েছে। এখানে কোনো গোপনীয়তা ছিল না। সেতু বিভাগের সংশ্লিষ্ট কর্মকর্তারা এ সাক্ষাতের সময় উপস্থিত ছিলেন। উল্লেখ্য, এস.এন.সি-লাভালিনের প্রতিনিধি ছাড়াও বাংলাদেশে নিযুক্ত কানাডার প্রাক্তন হাইকমিশনার দুবার এস.এন.সি-লাভালিনের বিষয়ে আমার সঙ্গে দেখা করেছেন। প্রাক্তন ব্রিটিশ হাই কমিশনার এবং জাপানের রাষ্ট্রদূতও তাদের দেশীয় প্রতিষ্ঠানের ব্যাপারে আমার সাথে সাক্ষাৎ করেছেন। সংশ্লিষ্ট সকলের সাথে সরকারি অফিসে সৌজন্য সাক্ষাৎ ও কথা বলা মন্ত্রী হিসেবে আমার দাপ্তরিক কাজের অংশ ছিল এবং ক্রয় আইনের চৎবধসনষব অনুযায়ী সকল ব্যক্তির প্রতি সম আচরণের নীতি বাস্তবায়নের অংশ ছিল। অনুন্নত বা উন্নয়নশীল দেশ, বিশেষ করে, বাংলাদেশের মতো দেশে এ ধরনের সাক্ষাৎ প্রায়শই ঘটে এবং এটা শিষ্টাচার হিসেবে দেখা হয়। এটাকে কেউ কখনও বাঁকা চোখে দেখে না। কাজকে ত্বরান্বিত ও স্বচ্ছতা দিতে বিভিন্ন ব্যক্তির বক্তব্য, প্রতিষ্ঠানের কথা শোনা হয়। এমনকি সরকারি ক্রয়-সংক্রান্ত মন্ত্রিসভা কমিটিতেও উত্থাপিত বিভিন্ন অভিযোগ নিয়ে প্রায়শই আলোচনা শেষে সিদ্ধান্ত নেয়া হয়। পদ্মা সেতু প্রকল্পের ব্যাপারে সৌজন্য সাক্ষাতকালে মন্ত্রী হিসেবে আমি সকলকেই আশ্বস্ত করেছি যে, টেন্ডারের শর্ত, দাখিলকৃত দরপত্রের মেরিট, মূল্যায়ন কমিটির সুপারিশ এবং বিশ্ব-ব্যাংকের গাইড লাইন ও সম্মতি নিয়েই যথারীতি পরামর্শক প্রতিষ্ঠান নিয়োগ করা হবে। সামগ্রিক প্রেক্ষাপট বিবেচনায় নিয়ে, ক্রয়নীতির কোনো ব্যত্যয় না ঘটিয়ে আমি মন্ত্রী হিসেবে দায়িত্ব পালন করেছি। এক্ষেত্রে কারো সাথে দেখা করার সূত্র ধরে আমাকে দায়ী করার চেষ্টা উদ্দেশ্যমূলক, অযৌক্তিক এবং বিধিবহির্ভূত।